Maria Seletskaja

Maria Seletskaja (sündinud 16. jaanuaril 1984 Narva-Jõesuus) on Eesti dirigent ja endine balletitantsija. Seletskaja on lõpetanud 2002. aastal Tallinna Balletikooli (erialaõppejõud Tiiu Randviir) ja õppinud Vaganova-Prix stipendiaadina Peterburis Vaganova Vene Balleti Akadeemia kvalifikatsiooni tõstmise klassis (2002–2003). 2006. aastal lõpetas ta Tallinna Ülikooli koreograafia erialal. Aastatel 2011–2012 õppis Ameerika Ühendriikides Bostonis Berklee Muusikakolledžis muusikateooriat, harmooniat ja orkestratsiooni. 2022. aastal lõpetas ta Eesti Muusika- ja Teatriakadeemia orkestridirigeerimise alal (prof Arvo Volmeri õpilasena) ja sai magistrikraadi. Ta on õppinud ka klaveri- ja viiulimängu. Seletskaja on olnud aastatel 2003–2005 rahvusooperi Estonia balletiartist. Aastatel 2005–2009 töötas ta Saksamaal Berliini Riigiballetis esialgu rühmatantsijana, hiljem solistina; tantsis seal Vladimir Malahhovi, Patrice Barti ja teiste lavastustes. Aastatel 2009–2010 oli ta Šveitsis Zürichi Ooperiteatri balletitrupi esisolist. 2011. aastast töötas ta Belgias Antwerpenis Flandria kuningliku balletiteatri esisolistina. Seletskaja lavakarjäär balletitantsijana kestis 15 aastat. Kogenud balletitantsijana on ta mõistnud, et mitte iga dirigent ei oska orkestrit juhatades arvesse võtta balleti ja balletilavastuste spetsiifikat, ning asunud ise seda probleemi lahendama. "Maailmas pole palju balletile pühendunud dirigente, kuid tantsijatel on vaja mugavalt tantsida," on ta öelnud. Juba tantsijakarjääri viimastel aastatel töötas Seletskaja ühtlasi Stuttgardi Balletiteatri asedirigendina, sealse dirigendidebüüdi tegi ta aprillis 2017. Alates 2018. aastast on Seletskaja keskendunud dirigeerimisele. Novembrist 2019 on ta olnud Kanada Rahvusballeti resideeriv külalisdirigent. Aastatel 2020–2022 õppis ta Eesti Muusika- ja Teatriakadeemias orkestridirigeerimise magistriõppes. 1. jaanuaril 2022 juhatas Seletskaja Estonia kontserdisaalis Eesti Kontserdi uusaastakontserdil Eesti Riikliku Sümfooniaorkestrit. Kõlas peamiselt balletimuusika. 2024. aastast on Maria Seletskaja Inglise Rahvusballeti muusikaline juht. 2024. aasta jaanuaris juhatab ta sealse rahvusballeti filharmooniat "Pähklipureja" etendustes ja juunis "Luikede järves". Täiskohaga asub Seletskaja muusikalise juhi ametisse 2024/2025 hooaja alguses. 2002 – Eurovisiooni noorte tantsijate võistlusel II koht klassika kategoorias 2003 – III koht Eurovisiooni noorte tantsijate konkursil Amsterdamis 2004 – Premio Roma auhind 2005 – Eesti Teatriliidu balletiauhind (osatäitmised lühiballettides "Bolero" ja "Red With Me", balletiõhtu "Armastuse ja kirega" (Rahvusooper Estonia) Seletskaja, Maria. etbl.teatriliit.ee Inglise Rahvusballeti muusikaliseks juhiks sai Maria Seletskaja ERR Kultuur, 08.11.2023. Kristi Vainküla. Ekspressi arhiivist. Baleriin ja üksikema – Eesti edukaima balletitantsija rängad aastad, Eesti Ekspressi 2015. aasta artikkel, 08.11.2023. Eesti Kontserdi ja Rémy Martin’i Uusaastakontsert. arhiiv.err.ee, esmaeeter: 01.01.2022. Kristi Vainküla. Ekspressi arhiivist. Baleriin ja üksikema – Eesti edukaima balletitantsija rängad aastad Eesti Ekspressi 2015. aasta artikkel, 08.11.2023. Maria Seletskaja (dirigent) Rahvusooperi Estonia kodulehel. Vaadatud 08.11.2023. EMTA orkestridirigeerimise üliõpilane ja endine balletitantsija Maria Seletskaja dirigeerib rahvusooper Estonias, 7. oktoober 2021 Anu Ruusmaa. Maria Seletskajaga balletist ja dirigeerimisest. Teater. Muusika. Kino, oktoober 2022 Announcing our new Music Director – Maria Seletskaja tutvustus Inglise Rahvusballeti kodulehel. 7. november 2023 Kristi Vainküla. Ekspressi arhiivist. Baleriin ja üksikema – Eesti edukaima balletitantsija rängad aastad Eesti Ekspressi 2015. aasta artikkel, 8. november 2023